স্টাফ রিপোর্টার : সংবিধানের ষোড়শ সংশোধনী বাতিল করে আপিল বিভাগের দেয়া রায় নিয়ে সাবেক প্রধান বিচারপতি ও বর্তমান আইন কমিশনের চেয়ারম্যান খায়রুল হকের বক্তব্যের প্রতিক্রিয়ায় সাবেক আইনমন্ত্রী ও বিএনপির স্থায়ী কমিটির সদস্য ব্যারিস্টার মওদুদ আহমেদ বলেছেন, খায়রুল হক ত্রয়োদশ সংশোধনীর রায় দিয়ে জুডিশিয়াল ক্রাইম করেছেন। তার কোনো লজ্জাবোধ নেই। এখন সরকারি দায়িত্বে থেকে তিনি সাংবাদিক সম্মেলন করতে পারেন না। তাকে একদিন জনগণের কাঠগড়ায় দাড়াতেই হবে। বিচারপতি এবিএম খায়রুল হক মুন সিনেমা হলের অধিগ্রহণ সংক্রান্ত মামলার রায় দিতে গিয়ে উদ্দেশ্যমূলক, পূর্বপরিকল্পিত ও অপ্রাসঙ্গিক ভাবে সংবিধানের পঞ্চম সংশোধনী বাতিল করেছেন বলেও মন্তব্য করেন সাবেক এই আইন মন্ত্রী। গতকাল বৃহস্পতিবার দলের কেন্দ্রীয় অফিসে এক সাংবাদিক সম্মেলনে তিনি এসব কথা বলেন।